CELEX: C2007/170/68
Language: lv
Date: 2007-07-21 00:00:00
Title: Lieta T-188/07: Prasība, kas celta 2007. gada 28. maijā — Fastweb /Komisija

21.7.2007   
            
            
               LV
            
            
               Eiropas Savienības Oficiālais Vēstnesis
            
            
               C 170/35
            
         Prasība, kas celta 2007. gada 28. maijā — Fastweb/Komisija
   (Lieta T-188/07)
   (2007/C 170/68)
   Tiesvedības valoda — itāļu
   Lietas dalībnieki
   
      Prasītāja: Fastweb SpA (pārstāvji — M. Merola, juridiskā dienesta locekle, T. Ubaldi, avvocato)
   
      Atbildētāja: Eiropas Kopienu Komisija
   Prasītājas prasījumi:
   
               —
            
            
               atcelt Komisijas 2007. gada 24. janvāra Lēmumu C(2006) 6634, galīgā redakcija, par valsts atbalstu C 52/2005 (ex NN 88/2005, ex CP 101/2004) daļā, kurā par nelikumīgu un ar kopējo tirgu nesaderīgu valsts atbalstu atzīti Itālijas ieviestie pasākumi, sniedzot subsīdijas digitālo dekodētāju iegādei tiem zemes ciparu televīzijas apraides operatoriem, kas piedāvā maksas televīzijas pakalpojumus, un kabeļtelevīzijas operatoriem (lēmuma 1. pants);
            
         
               —
            
            
               atcelt Komisijas 2007. gada 24. janvāra Lēmumu C(2006) 6634 tiktāl, ciktāl tajā likts Itālijai atgūt par nesaderīgu atzīto atbalstu no tā saņēmējiem un it īpaši no prasītājas (lēmuma 2. un 3. pants);
            
         
               —
            
            
               piespriest Eiropas Kopienu Komisijai atlīdzināt tiesāšanās izdevumus.
            
         Pamati un galvenie argumenti
   Apstrīdētais lēmums šajā lietā ir tas pats, kas ir apstrīdēts lietā T-96/07 Telecom Italia Media/Komisija (1).
   Savas prasības pamatojumam prasītāja izvirza šādus pamatus:
   
               —
            
            
               EK līguma 87. panta 1. punkta pārkāpums, nepietiekams pamatojums un pienācīgas izmeklēšanas neveikšana attiecībā uz pasākumu atzīšanu par valsts atbalstu. Prasītāja it īpaši apgalvo, ka attiecīgie pasākumi nav uzskatāmi par valsts atbalstu, jo tie nav saistīti ar valsts līdzekļu nodošanu iespējamajiem saņēmējiem un nepiešķir tiem selektīvu priekšrocību, kas nāktu par ļaunu to konkurentiem;
            
         
               —
            
            
               EK līguma 87. panta 1. punkta pārkāpums, pretrunīgs un nepietiekams pamatojums attiecībā uz ekonomiskās priekšrocības par labu iespējamajiem atbalsta saņēmējiem noteikšanu un pastāvēšanu. Prasītāja norāda, ka Komisijas veiktais novērtējums attiecībā uz atbalsta formas noteikšanu, proti, ekonomiskā priekšrocība, ko būtu saņēmuši iespējamie atbalsta saņēmēji, ir nepietiekams un motīvu daļā ir pieļautas acīmredzamas pretrunas. Turklāt lēmums ir neatbilstošs arī tiktāl, ciktāl nav pierādīts, kādā veidā patērētājiem piešķirtās subsīdijas dekodētāju iegādei obligāti, automātiski un noteikti radīja ekonomisku priekšrocību iespējamajiem atbalsta pasākumu saņēmējiem;
            
         
               —
            
            
               pamatojuma neesamība attiecībā uz atbalsta summas, kas atgūstama no saņēmējiem, noteikšanu, kā arī atgūšanas kārtības nelikumīgums, jo ir pārkāpti Līguma noteikumi par valsts atbalstu un Padomes 1999. gada 22. marta Regulas (EK) Nr. 659/1999 14. pants. Prasītāja apgalvo, ka Komisijas noteiktais tās priekšrocības apmērs, kas būtu piešķirta ierosināto pasākumu iespējamajiem saņēmējiem, ir balstīts uz nepietiekamu pamatojumu un ietver tādu pilnvaru īstenošanu, kas pārsniedz kompetenci, kas Komisijai piešķirta ar EK līgumu un procesuālo regulu par valsts atbalstu;
            
         
               —
            
            
               atgūšanas kārtības nelikumīgums tiktāl, ciktāl jau sākotnēji ir pilnīgi un objektīvi neiespējami to ieviest, kā arī pamatojuma trūkums un Padomes 1999. gada 22. marta Regulas (EK) Nr. 659/1999 14. panta 1. punkta, kā arī samērīguma principa pārkāpums.
            
         
      (1)  OV L 117, 2007. gada 29. maijs, 32. lpp.